SHBA akuzon Sirinë për aktivitet bërthamor me Korenë e Veriut
Ligjvënësit e Kongresit shprehin indinjatë për vonesën e administratës së Presidentit Bush për të informuar Kongresin lidhur me këto të
Duke e cilësuar këtë si një çështje tepër shqetësuese ndërkombëtare, Shtëpia e Bardhë tha se Koreja e Veriut e ka ndihmuar Sirinë të projektojë dhe ndërtojë reaktorin, që ajo thotë se ndoshta u dëmtua në mënyrë të pariparueshme nga një sulm ajror izraelit shtatorin e kaluar. "Ne kemi shumë arsye të besojmë” thuhet më tej në deklaratën e Shtëpisë së Bardhë, “se reaktori nuk u ndërtua për qëllime paqësore, ishte kamufluar mirë që të mos binte në sy dhe qeveria e Sirisë morin masa të shpejta për të fshehur gjurmët e ekzistencës së tij pas sulmit izraelit”, në një përpjekje të për të mbuluar gjithëçka, siç shprehet deklarata e Shtëpisë së Bardhë. Në të thuhet se Shtetet e Bashkuara po i japin informacionin e zbulimit Agjencisë Ndërkombëtare të Energjisë Bërthamore dhe po i bëjnë thirrje qeverisë së Sirisë të “tregohet e sinqertë me botën” lidhur me aktivitetin e saj të ndaluar bërthamor. Gjatë gjithë ditës dje, anëtarë të Kongresit amerikan u informuar nga Drejtori i Agjencisë Qendore amerikane të Zbulimt, Majkëll Hajden dhe zyrtarë të tjerë për të dhënat e zbulimit rreth lidhjeve të dyshimta mes Sirisë dhe Koresë së Veriut. Këto seanca dhe deklarata e Shtëpisë së Bardhë vinë ndërkohë që Shtetet e Bashkuara dhe partnerët e tyre në negociatat gjashtë palëshe me Korenë e Veriut, synojnë ta bindin Penianin të përmbushë angazhimin e vet për deklarimin e plotë të gjithë aktivitetit të tij bërthamor, duke përfshirë edhe përhapjen e armëve. Ambasadori i Sirisë në Kombet e Bashkuara, Bashar Xha'afari, hodhi dje poshtë kategorikisht çdo lloj bashkëpunimi mes vendit të tij dhe Koresë së Veriut. Dje pasdite, Shtëpia e Bardhë hodhi një hap të pazakontë duke publikur pamje të marra nga seteliti dhe me kamera, imazhe të asaj që Shtetet e Bashkuara thonë se janë të objektit që u godit nga sulmi ajror izraelit. Imazhet tregojnë një ndërtesë pothuajse të ndërtuar në gusht të vitit 2007, që analistët e zbulimit dhe ekspertë të tjerë e përshkruajnë si një godinë të ngjashme me raktorin e plutoniumit në Jongbjon të Koresë së Veriut, që kjo e fundit ra dakord ta mbyllë në kuadrin e kapërcimit të ngecjes lidhur me programin e saj bërthamor. Pamjet përfshijnë edhe imazhe satelitore pas sulmit ajror izraelit, të cilat tregojnë pastrimin e rënojave të objektit nga Siria. Dje më herët, ligjvënësit e Kongresit shprehën indinjatë për vonesën e administratës së Presidentit Bush për të informuar Kongresin. Ligjvënësi demokrat Geri Akerman, i cili kryeson nënkomisionin e Dhomës së Përfaqësuesve për Lindjen e Mesme, akuzoi administratën se e ka nxjerrë informacionin para se të informojë ligjvënësit. Kësaj indinjate i bëri jehonë edhe ligjvënësi tjetër demokrat Silvestër Rejs, kryetar i Komisionit të Zbulimit të Dhomës së Përfaqësuesve dhe anëtari republikan e këtij komisioni, Pit Hoekstra. Zoti Hoekstra tha se administrata nuk ka paraqitur arsye bindëse për shtyrjen e senacave dëgjimore në Kongres, por bëri këtë koment pas informacionit që dëgjoi në seancën e djeshme. Deklarata e djeshme e Shtëpisë së Bardhë e cilëson bashkëpunimin e Koresë së Veriut me Sirinë si një manifestim të rrezikshëm të programit të armëve bërthamore të Penianit dhe të aktiviteteve të përhapjes së armëve, dhe shton më tej se ndërtimi i reaktorit sirian ishte një “ndërmarrje e rrezikshme dhe me protencial destabilizues për rajonin dhe gjithë botën”. Duke iu referuar akuzave të ngritura prej kohësh nga Shtetet e Bashkuara ndaj Sirisë, se ky vend mbështet terrorizmin, Shtëpia e Bardhë e cilëson këtë zhvillim si shprehje tipike të faktit se regjimet që mbështesin përhapjen e armëve, mbështesin gjithashtu terrorizmin dhe nxisin destabilizimin, dhe për më tepër bashkëpunojnë me njeri tjetrin në këtë drejtim. Në deklaratën e Shtëpisë së Bardhë hiqen paralele edhe me Iranin, duke thënë se komuniteti ndërkombëtar ka të drejtë të jetë e shqetësuar për aktivitetet bërthamore të Iranit dhe rreziqet që përbën ai vend për stabilitetin në Lindjen e Mesme. Më herët dje, Kryetari i Komisionit të Marrëdhënieve me Jashtë, Hauard Berman, lëshoi një deklaratë në të cilën shprehet se hollësitë e dhëna për bashkëpunimin e Koresë së Veriut me Sirinë janë shqetësuese, por thotë se nuk është i mendimit se ato përbëjnë bazë për pezullimin e bisedimeve gjashtëpalëshe me Penianin. Në deklaratën e Shtëpisë së Bardhë thuhet se Shtetet e Bashkuara do të punojnë me partnerët e tyre në kuadrin e negociatave 6-palëshe dhe me Korenë e Veriut për një sistem rigoroz verifikimi për t’u siguruar se një praktikë e tillë dhe aktivitete të tjera bërthamore të mos përsëriten. //iç//